286. kaitsepataljon (1943. a lõpust politsei-jalaväepataljon, Polizei-Füsilier-Bataillon) moodustati 1943. a kevadel Eesti välispolitsei meestest. Pataljonis oli 632 meest. Pärast väljaõpet Riia lähedal võitles pataljon juulist 1943 veebruarini 1944 partisanide vastu Leedus ja Valgevenes ning Neveli rindel. Seejärel toodi pataljon  Eestisse, politseinikud saadeti senistesse teenistuskohtadesse ja asemele toodi mobiliseeritud. 1944. a suvel oli pataljon rannakaitses Toila piirkonnas, juunis oli pataljonis 639 meest.